Hans Peter Baadsgaard (S), 1998-01-14:
Socialdemokratiet er helt enigt med SF i intentionerne i det foreliggende forslag, nemlig at vi skal have ordentlige forhold i skolefritidsordningerne.
Det er i hvert fald en slags overskrift for punkt 1. Men jeg synes også, det skal nævnes her, at det jo er en kommunal opgave, og at kommunerne i de sidste 5-6 år faktisk har formået at skaffe 130.000 nye pladser i dagtilbudene, og det vil sige, at de allerfleste kommuner hermed lever op til den pasningsgaranti, som er målet.
Der skal også være kvalitet i den garanti.
Men vi synes, det er godt, at der er så mange børn, der i dag kan få en plads, som det faktisk er tilfældet.
Det er helt klart utilfredsstillende, hvis børnene i SFO'er stuves sammen på et for lille areal med for lav en normering, eller hvis forældrene sættes uden for indflydelse.
Det er heller ikke tilfredsstillende, hvis man giver dispensationer fra bygningsreglementet i alt for stort et omfang, hvad noget kunne tyde på.
Men dér kan jeg henvise til - som undervisningsministeren også gjorde det - at boligministeren faktisk har grebet ind over for den trafik, der har udviklet sig på det område, hvad angår, skal vi kalde det et misbrug; det er jeg ikke helt sikker på, men altså for stort et brug, kunne det se ud til, af denne dispensationsmulighed. På samme måde ønsker vi heller ikke, at man misbruger dispensationsordningen i de små kommuner til oprettelse af SFO'er for mindreårige.
Men i modsætning til SF mener vi faktisk, at det er kommunerne, der har ansvaret, og at de skal fastholdes på det ansvar.
Vi vil ikke have den centraliserede fastsættelse af normerne, som SF ønsker, og det er jo baggrunden for, at vi alligevel ikke kan støtte SF's forslag, som det foreligger.
Men med hensyn til intentionerne er vi helt på linje.
Og vi kan også glæde os over, at SF er på linje med Socialdemokratiet i ønsket om »nytænkning omkring skolestarten«, som det hedder i forslaget.
For knap et år siden udsendte Socialdemokratiet et skolepolitisk oplæg, som vi kaldte »Nu er det børnenes tur«, og hvori vi fremlagde nogle ideer og forslag til en bedre indskoling og skolestart, herunder også om, at skolefritidsordningerne skal inddrages i et tættere samarbejde med børnehaveklasserne og de yngste klasser, og det arbejde er jo så småt i gang, og der er allerede forsøg i gang rundt omkring, og det vil vi gerne fremme.
Vi mener, at der bør opstilles mål for kvaliteten og indholdet i daginstitutionerne og skolefritidsordningerne, som er koordineret med undervisningen i folkeskolen, så der kommer mere sammenhæng.
Vi ønsker også, at tiden i børnehaveklasserne udnyttes til mere konsekvent gennem leg og læring at styrke børnenes tilegnelse af færdigheder.
Det vil måske også kunne bringe Danmark på højde med andre lande, når det gælder børns læsefærdigheder.
Men det kræver nok, at der centralt opstilles overordnede mål for undervisningen i børnehaveklasserne, samt at der lokalt formuleres mål og laves handlingsplaner for hele indskolingens indhold og tilrettelæggelse.
Så vi er helt på linje, hvad angår indskoling, og vi vil gerne være med til at fremme den udvikling, der er i gang, og som yderligere bliver forstærket gennem de initiativer, der tages i Socialdemokratiets og regeringens fælles program eller i hvert fald i undervisningsministerens programprojekt, »Folkeskolen år 2000«, som vi står bag. Vi vil gerne støtte den udvikling og fremme den
mest muligt.
Det er vores intention, og det håber vi på et godt samarbejde også med SF om.